የዓለም ባንክ የኢትዮጵያ ከተሞችን ለማሳደግ የ600 ሚሊየን ዶላር ድጋፍ አደረገ
የዓለም ባንክ የኢትዮጵያ ከተሞችን አቅም ለማጠናከር የሚያግዝ 600 ሚሊየን ዶላር ድጋፍ አደረገ፡፡ድጋፉ በ73 የሀገሪቱ ከተሞች ተግባራዊ የሚደረግ ሲሆን 6 ነጥብ 6 ሚሊየን ነዋሪዎችን ተጠቃሚ ያደርጋል ተብሎ ይገመታል።መሰረተ ልማቶችን ለማስፋፋት የሚውለው ይህ ድጋፍ ከተሞች ለነዋሪዎቻቸው ምቹ እንዲሆኑ በማገዝ የዜጎችን ኢኮኖሚያዊ ተጠቃሚነት ለማሳደግ እንደሚረዳ ተገልጿል።በባንኩ የአለም አቀፍ ልማት ማህበር የጸደቀው ድጋፍ በሃገሪቱ ከከተሞች መስፋፋት ጋር ተያይዞ የሚገጥሙ ፈተናዎችን ለመወጣት እንደሚያግዝ ተገልጿል።ኢትዮጵያ በከፍተኛ ሁኔታ የከተሞች እድገት እየተስፋፋባቸው ከሚገኙ የአፍሪካ ሀገራት አንዷ መሆኗ ይታወቃል።በኢትዮጵያ የከተማ ነዋሪዎች ቁጥር በየአመቱ በ3 ነጥብ 8 በመቶ ያድጋል። ይህም ከተሞቹ ለነዋሪዎቻቸው የሚያስፈልጋቸውን መሰረተ ልማት ለማዳረስ እና የስራ እድልን በበቂ ሁኔታ ለመፍጠር የሚደረገውን ጥረት አክብዶት ቆይቷል፡፡ባንኩ ያደረገው ድጋፍ እነዚህን ችግሮች ለመቅረፍ ይውላል ነው የተባለው፡፡የዓለም ባንክ ከዚህ በፊት በኢትዮጵያ ከተሞች የሚስተዋሉ መሰል ችግሮችን ለመቅረፍ የተለያዩ ድጋፎችን ማድረጉ ይታወሳል።